FI Euroopan unionin virallinen lehti C 276/14

Komission asetuksen (EY) N:o 1898/2006 18 artiklan 2 kohdassa tarkoitettu neuvoston asetuksen (ETY) N:o 2081/92 17 artiklan mukaisesti komission asetuksella (EY) N:o 1107/96 rekisteröidyn alkuperänimityksen tai maantieteellisen merkinnän yhtenäisen asiakirjan julkaiseminen

2013/C 276/07

YHTENÄINEN ASIAKIRJA

Maataloustuotteiden ja elintarvikkeiden maantieteellisten merkintöjen ja alkuperänimitysten suojasta annettu

NEUVOSTON ASETUS (EY) N:o 510/2006 (1)

”MEL DO ALENTEJO”

EY-N:o: PT-PDO-0117-0252-20.01.2011

SMM ( ) SAN ( X )

1. Nimi

”Mel do Alentejo”

2. Jäsenvaltio tai kolmas maa

Portugali

3. Maataloustuotteen tai elintarvikkeen kuvaus

3.1 Tuotelaji

Luokka 1.4 – Muut eläinperäiset tuotteet (hunaja)

3.2 Kuvaus 1 kohdassa nimetystä tuotteesta

Apis mellifera -lajin iberialaisen alalajin hunajamehiläisten alueellisiin mesikasveihin kuuluvien kukkien medestä tuottama hunaja. SAN-tuote ”Mel do Alentejo” luokitellaan joko

yksikukkahunajaksi, joka on peräisin seuraavien kasvien medestä: — tupsulaventeli (Lavandula stoechas L.) — eukalyptus (Eucalyptus spp.) — appelsiinipuu (Citrus spp.) — neidonkieli (Echium spp.)

tai monikukkahunajaksi.

3.3 Raaka-aineet (ainoastaan jalostetut tuotteet)

—

3.4 Rehu (ainoastaan eläinperäiset tuotteet)

Suojatulla alkuperänimityksellä ”Mel do Alentejo” varustettua hunajaa tuottavien mehiläisyhdyskuntien järjestelmällinen tai laajamittainen keinoruokinta ei ole sallittua.

Tietyissä poikkeuksellisissa tilanteissa ravinnon käydessä vähiin tai kannan lisääntymisen edistämiseksi mehiläishoitajat voivat ruokkia mehiläisiä seuraavin edellytyksin:

— ruokintaan käytetään sokeriliuosta, joka valmistetaan suhteessa kaksi osaa hunajaa tai valkoista sokeria ja yksi osa vettä.

Keinoruokinta tapahtuu aina silloin, kun pesissä ei ole hunajaosastoja, ja se lopetetaan viikkoa ennen niiden sijoittamista paikalleen.

3.5 Erityiset tuotantovaiheet, joiden on tapahduttava yksilöidyllä maantieteellisellä alueella

Suojatulla alkuperänimityksellä ”Mel do Alentejo” varustettua hunajaa tuottavien mehiläistarhojen on sijaittava yksilöidyllä maantieteellisellä alueella. Asianomaisten tuottajien on kirjallisesti sitouduttava ilmoittamaan ainoastaan hunaja, joka on kerätty kyseisellä alueella sijaitsevista rekisteröidyistä mehiläispesistä.

3.6 Viipalointia, raastamista, pakkaamista jne. koskevat erityiset säännöt

Mel do Alentejo -hunaja pakataan värittömästä läpinäkyvästä lasista valmistettuihin purkkeihin, joiden vetoisuus on enintään 1 kg. Hotelleissa, ravintoloissa ja ateriapalveluyrityksissä välittömään kulutukseen tarkoitettu hunaja voidaan pakata elintarvikekäyttöön hyväksytyistä materiaalista valmistettuihin ilmatiiviisti suljettuihin yksittäispakkauksiin.

3.7 Merkintöjä koskevat erityiset säännöt

Päällysmerkinnöissä käytetään SAN-tuotteen ”Mel do Alentejo” tunnusta sekä valvonta- ja sertifiointielimen varmennusmerkkiä.

4. Maantieteellisen alueen tarkka rajaus

SAN-tuotteen ”Mel do Alentejo” tuotantoalue käsittää seuraavat kunnat: Alandroal, Alvito, Arraiolos, Barrancos, Beja, Borba, Cuba, Estremoz, Elvas, Évora, Ferreira do Alentejo, Fronteira, Montemor-o-Novo, Mora, Moura, Mourão, Portel, Redondo, Reguengos de Monsaraz, Serpa, Sousel, Vendas Novas, Viana do Alentejo, Vidigueira, Vila Viçosa.

5. Yhteys maantieteelliseen alkuperään

5.1 Maantieteellisen alueen erityisyys

Tällä maantieteellisellä alueella, jonka kasvitieteelliset, maaperä- ja ilmasto-olosuhteet ovat selkeästi välimerelliset, esiintyy erityisen runsaasti tyypillisiä kasvilajeja. Niiden merkitys on erittäin tärkeä sekä mehiläistalouden tuotteiden laadun että niiden määrän kannalta.

Suojatun alkuperänimityksen kattamalle alueelle ominaisessa kasvistossa vaihtelevat tupsulaventeli, pihkakistus, salviakistus, mansikkapuu, köynnöskuusama, kurho, hirvenjuuri, jaakonvillakko ja neidonkieli sekä kaikki Välimeren alueelle tyypillisissä korkki- ja rautatammimetsissä viihtyvät kasvilajit.

Huomattavan medentuotannon vuoksi on syytä mainita myös auringonkukka, eukalyptus ja appelsiinipuu, joita viljellään monokulttuurisesti.

Tällä luontaisesti runsaasti erilaisia mesikasveja sisältävällä maantieteellisellä alueella tuotetaan kukkien medestä poikkeuksellisen aromaattista ja miellyttävänmakuista hunajaa, jonka pehmeä värikirjo vaihtelee läpikuultavan keltaisesta meripihkan väriseen.

Alentejon hunajan värisävy on alueelle tyypillinen ominaisuus, jota kuluttajat arvostavat suuresti, ja vaaleat hunajat ovatkin kaikkein halutuimpia sekä Portugalin että kansainvälisillä markkinoilla.

Perinteinen pienimuotoinen hunajantuotanto on vuosisatojen aikana juurtunut osaksi Alentejon maaseudun asukkaiden tapoja ja tottumuksia.

5.2 Tuotteen erityisyys

SAN-tuotteella ”Mel do Alentejo” on seuraavat fysikaalis-kemialliset, siitepölyanalyyttiset ja aistinvaraiset ominaisuudet:

a) Fysikaalis-kemialliset ominaisuudet: vapaiden happojen pitoisuus alle 35 meq/kg, sähkönjohtavuus alle 6,0 × 10–4 S/cm, kolorimetria – kaikki sävyt vaaleankeltaisesta meripihkan väriseen, hydroksimetyylifurfuraalipitoisuus (HMF) enintään 10 mg/kg, kosteuspitoisuus alle 18,5 %, tuhkapitoisuus alle 0,6 %.

b) Siitepölyanalyyttiset ominaisuudet: Yksikukkahunaja: Vähintään 13 % tupsulaventelin, 15 % appelsiinipuun sekä 40 % eukalyptuksen ja neidonkielen siitepölyä. Monikukkahunaja: Vähintään 5 % ainakin yhden seuraavista lajeista siitepölyä: tupsulaventeli, neidonkieli, eukalyptus, timjami, rosmariini, appelsiinipuu ja kurho.

5.3 Syy-seuraussuhde, joka yhdistää maantieteellisen alueen seuraaviin: tuotteen laatu tai ominaisuudet (kun kyseessä SAN) tai tuotteen erityislaatu, maine tai muut ominaisuudet (kun kyseessä SMM)

Yksilöidyn maantieteellisen alueen kasvitieteellisissä, maaperä- ja ilmasto-olosuhteissa, jotka ovat yhteydessä erityisesti korkki- ja rautatammimetsissä viihtyvään kasvistoon sekä auringonkukan, eukalyptuksen ja appelsiinipuun viljelyyn, mehiläiset keräävät mettä, joka antaa Mel do Alentejo -hunajalle 5.2 kohdassa kuvatut erityisominaisuudet.

Eritelmän julkaisutiedot

http://www.gpp.pt/Valor/DOP_IGP_ETG.html

(1) EUVL L 93, 31.3.2006, s. 12. Korvattu asetuksella (EU) N:o 1151/2012.